**Вярбовыя** (*Salicaceae*) — сямейства двухдольных кветкавых раслін.

Апісанне
--------

Дрэвы ці кусты, часам кусцікі (некаторыя арктычныя і субарктычныя віды *Salix*) з чарговымі, простымі, суцэльнымі, зубчастымі ці лопасцевымі лістамі з прылісткамі, часта ападаючымі. Кветкі ў густых прамастаячых (амаль усе віды *Salix*) ці вісячых (*Populus* i *Chosenia*) аднаполых каташках (каласах ці радзей гронках з вельмі пакарочанымі кветаножкамі), размешчаных у пазухах брактэй (лускавінак), двухдомныя, беспялёсткавыя. У рода *Populus* чашачка мае выгляд пласцінкі ў мужчынскай кветцы і сподкападобнага ці плюскападобнага ўтварэння ў жаночай. У *Salix* яна прадстаўлена адным ці дзвюма (радзей трыма-пяццю) дробнымі нектарнымі залозкамі, а ў *Chosenia* няма нават залозак, і толькі часам жаночыя кветкі маюць дзве маленькія бакавыя залозкі. Тычынак у *Populus* ад 6 да 49, у *Salix* — 1-2, рэдка 3, 5 ці да 12, а ў *Chosenia* — 3-6; ніці свабодныя (*Populus* і часткова ў некаторых відаў *Salix*) ці зрослыя толькі асновамі, вельмі рэдка па ўсёй даўжыні; пыльнікі ўскрываюцца ўздоўж. Гінецэй паракарпны, звычайна з 2 упоперак размешчаных карпел, рэдка з 3-4 (некаторыя віды *Populus*), звычайна з 2-4 сядзячымі рыльцамі. Завязь верхняя, сядзячая ці на кароткай, рэдка на доўгай ножцы; са шматлікімі (*Populus*) ці з 2-10 семязачаткамі. У *Salix* вельмі рэдка толькі з адным семязачаткам. Плады — 2, 4-створкавыя каробачкі. Насенне дробнае з пучком валаскоў.

Пашырэнне
---------

Вярбовыя распаўсюджаны галоўным чынам ва ўмераных і халодных абласцях паўночнага паўшар’я, а таксама ў паўднёвых абласцях Паўднёвай Амерыкі, Паўднёвай Афрыкі і Паўднёва-Усходняй Азіі. Адсутнічаюць на Новай Гвінеі і ў Аўстраліі.

Класіфікацыя
------------

Асноўны артыкул: **Роды сямейства Вярбовыя**
У адпаведнасці з сучаснай сістэмай класіфікацыі APG II, прапанаванай групай APG, у сямейства ўключаны наступныя роды:

* Abatia
* Aphaerema
* Azara
* Banara
* Bartholomaea
* Bembicia
* Bennettiodendron
* Bivinia
* Byrsanthus
* Calantica
* Carrierea
* Casearia
* Chosenia
* Dissomeria
* Dovyalis
* Euceraea
* Flacourtia
* Gerrardina
* Hasseltia
* Hasseltiopsis
* Hecatostemon
* Hemiscolopia
* Homalium
* Idesia
* Itoa
* Laetia
* Lasiochlamys
* Ludia
* Lunania
* Macrohasseltia
* Mocquerysia
* Neopringlea
* Neoptychocarpus
* Olmediella
* Oncoba
* Ophiobotrys
* Osmelia
* Phyllobotryon
* Phylloclinium
* Pineda
* Pleuranthodendron
* Poliothyrsis
* Populus — Таполя
* Priamosia
* Prockia
* Pseudoscolopia
* Pseudosmelia
* Ryania
* Salix — Вярба
* Samyda
* Scolopia
* Scyphostegia
* Tetrathylacium
* Tisonia
* Trimeria
* Xylosma
* Zuelania

Зноскі
------

1. ↑  Ужываецца таксама назва Пакрытанасенныя.
2. ↑  Пра ўмоўнасць аднясення апісанай у гэтым артыкуле групы раслін да класа двухдольных гл. артыкул «Двухдольныя».
3. ↑  *Киселевский А. И.* Латино-русско-белорусский ботанический словарь. — Мн.: «Наука и техника», 1967. — С. 147. — 160 с. — 2 350 экз.

Літаратура
----------

* *Сапегін Л. М.* Батаніка. Сістэматыка вышэйшых раслін: вучэбны дапаможнік для студэнтаў устаноў вышэйшай адукацыі па біялагічных спецыяльнасцях. — Гомель: ГДУ, 2012. — 337 с. ISBN 978-985-439-644-6

|  |  |
| --- | --- |
| ⚙️   Слоўнікі і энцыклапедыі | Вялікая кiтайская · Вялікая нарвежская · Вялікая расійская (старая версія) · Бракгаўза і Эфрона · Малы Бракгаўза і Эфрона · Britannica (онлайн) |
| Таксанамія | APNI · EOL · Fossilworks · GBIF · iNaturalist · IPNI · IRMNG · ITIS TSN · NCBI · POWO · Tropicos · WFO · Флора Кітая |
| Нарматыўны кантроль | BNF: 12269746f · GND: 4189422-4 · LCCN: sh85116749 · Microsoft: 2777945561, 2911022991 · NKC: ph200880 |